Document ID: /roh_data/filtered/fineweb-2-filterrobots_roh.jsonl.gz/62037

La Taskforce da corona da la Confederaziun sa schlia gia la fin da mars, enstagl da la fin da matg. La scheffa da la taskforce, Tanja Stadler, appellescha uss a la publicitad da sa preparar per ina segunda vaccinaziun da booster durant l’atun.
Tenor la taskforce s’infecteschian puspè dapli persunas veglias cun il virus. Las ospitalisaziuns restian però per gronda part stabilas, di Stadler en in'intervista cun la chasa editura Tamedia. Quai saja in segn che l’immunitad cunter grevas infecziuns saja anc avant maun, concluda la taskforce ed avertescha da vinavant esser attent.
Nus stuain però vinavant esser fitg attents. Sche quai mida, lura èsi en l'interess da tuts che questas persunas fan in'ulteriura vaccinaziun da rinfrestgament.
I vegnia ad esser central da planisar bain questa segunda vaccinaziun da rinfrestgament, quest segund «booster». Quai saja da planisar gia la stad per ch'ins saja preparà l'atun, sch'i avessia da cuntinuar cun il coronavirus.